Diari Oficial de la Generalitat Valenciana


Sumari del DOGV 7787, del 20-05-2016 (2016/3076)

RESOLUCIÓ de 28 d'abril de 2016, del director general, per la qual es dóna publicitat als Estatuts Socials de VAERSA.
---------------------------------------------------------------------------------------------------------------------

### Dades del document

Número de DOGV
:   7787

Data del DOGV
:   20-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3076


Data del document
:   28-04-2016

Organisme emissor
:   Valenciana d'Estratègies i Recursos per a la Sostenibilidad Ambiental, SA

Tipus de document
:   Resolució

Anàlisi jurídica

 Descriptors 

:   * Valenciana d'Aprofitament Energètic de Residus, SA
    * reglament intern
    * legislació

RESOLUCIÓ de 28 d'abril de 2016, del director general, per la qual es dóna publicitat als Estatuts Socials de VAERSA. [2016/3076]  
L'article 65 de la Llei 10/2015, de 29 de desembre, de mesures fiscals, de gestió administrativa i financera, i d'organització de la Generalitat, va introduir una nova disposició addicional dèsset en la Llei 1/2013, de 21 de maig, de mesures de reestructuració i racionalització del sector públic empresarial i fundacional de la Generalitat, en virtut de la qual els estatuts socials de les societats mercantils de la Generalitat a què es refereix l'article 156 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i les modificacions d'aquests, una vegada aprovats i inscrits en els registres corresponents, han de publicar-se en el Diari Oficial de la Comunitat Valenciana, tot això sense perjuí del que preveu la normativa en matèria de transparència.  
El Consell, reunit en Junta General d'Accionistes amb caràcter universal de la mercantil VAERSA, Valenciana d'Aprofitament Energètic de Residus, SA, en sessió celebrada en data 27 de novembre de 2015, va aprovar la modificació dels Estatuts Socials de VAERSA i el seu text refós. Aquest acord va ser elevat a escriptura pública en data 16 de febrer de 2016 davant del notari de València Javier Máximo Juárez González, amb el número 233 del seu protocol, i posteriorment inscrit en data 22 de març de 2016 en el Registre Mercantil de València.  
  
Així doncs, a l'efecte de complir al que estableix la nova disposició addicional dèsset de la referida Llei 1/2013, es transcriu a continuació el Text Refós dels Estatuts Socials de la mercantil VAERSA, Valenciana d'Aprofitament Energètic de Residus, SA, que queda redactat en els termes següents:  
  
Estatuts de la mercantil VAERSA, Valenciana d'Aprofitament Energètic de Residus, Societat Anònima  
  
Títol I  
Nom, objecte, domicili, duració i començament  
  
Article 1. La societat es denomina VAERSA, Valenciana d'Aprofitament Energètic de Residus, Societat Anònima.  
  
Article 2. La societat tindrà com a objecte:  
1. La construcció d'infraestructures destinades a l'emmagatzematge, valoració o eliminació de qualsevol tipus de residus, així com la seua gestió, arreplega, transport, emmagatzematge, depòsit, tractament, reciclatge, transformació i eliminació, la comercialització i venda dels productes resultants, així com la regeneració del sòls contaminats.  
2. La protecció, conservació, manteniment, vigilància, millora, recuperació, rehabilitació, investigació i gestió necessàries per al manteniment de les condicions ambientals de qualsevol espai natural, siga legalment protegit o no, així com de pedreres, graveres i altres explotacions d'àrids, riberes, marges, llits i conques fluvials, litorals i llits marins, pastius, masses arbòries, muntanyes i terrenys forestals, i en general de qualsevol espai o bé susceptible de protecció o tractament pels valors ambientals que continga.  
3. La protecció, conservació, manteniment, vigilància, millora, recuperació i repoblació de la flora i fauna.  
4. La gestió, vigilància, aprofitament i regeneració de muntanyes i la resta de recursos forestals; la protecció hidrològica de marges, riberes i conques; la protecció, recàrrega i regeneració d'aqüífers i rius; la depuració i el sanejament de les aigües, i la protecció, tractament i regeneració de sòls.  
5. L'experimentació, investigació i seguiment de tècniques i coneixements relatius a la prevenció dels efectes del canvi climàtic, a qualsevol forma de contaminació atmosfèrica, i si pertoca, la comercialització i venda d'aquestes tècniques i coneixements; la protecció, conservació, millora, recuperació, investigació i gestió necessària per al manteniment i regeneració de les condicions ambientals atmosfèriques.  
  
6. La realització d'estudis d'impacte ambiental, execució d'aquests i vigilància de les mesures correctores o de les condicions ambientals.  
  
7. La realització de qualsevol tipus de tasques en relació amb la consultoria, implantació i manteniment de sistemes de gestió de la qualitat i excel·lència empresarial, sistemes de gestió ambientals, sistemes i models d'eficiència energètica, així com la realització d'auditories externes a fi d'evidenciar el compliment pels esmentats sistemes de la normativa establida en el marc de referència corresponent.  
  
8. La realització d'activitats destinades a la detecció i prevenció de catàstrofes mediambientals (incendis, inundacions, etc.), l'extinció d'incendis i la restauració paisatgística, així com activitats d'investigació i divulgació en la matèria.  
9. L'elaboració d'estudis, treballs i dictàmens, així com l'organització de cursos, xarrades, jornades, conferències, taules redones, activitats de divulgació, educació, difusió o ensenyament en matèries relacionades amb l'objecte social.  
10. Gestió i protecció de recursos hídrics, construcció i explotació d'infraestructures hidràuliques, modernització de regadius, reutilització i estalvi de l'aigua, així com activitats destinades al control i protecció de la qualitat de l'aigua, incloent-hi la presa de mostres i estudi analític (físic, químic i microbiològic) de les aigües d'abastiment litorals, continentals i abocaments per a la determinació de la seua qualitat, i la realització dels estudis i investigacions necessaris, així com les experimentacions, assajos, aplicacions i divulgació necessària per a la millora i manteniment de la qualitat de les aigües.  
  
11. La realització d'obres de construcció civil, serveis i tasques forestals, agropecuàries i silvícoles, restauració d'espais mediambientals, tractament, distribució i venda de residus forestals, agrícoles, industrials o de qualsevol altre tipus, susceptibles d'aprofitament energètic.  
12. Construcció i gestió d'infraestructures agràries i ramaderes, explotacions agropecuàries, exercici d'activitats relacionades amb la millora de l'entorn rural, optimització de regadius, sostenibilitat i biomassa, així com les activitats encaminades a l'optimització dels recursos naturals i la investigació, experimentació, capacitació i transferència de tecnologia.  
13. L'ordenació, desenvolupament, protecció i millora de les produccions agrícoles, ramaderes i pesqueres, així com la formació i capacitació professional maritimopesquera.  
14. La realització d'activitats relatives a l'ordenació del territori i el litoral, així com la gestió de les polítiques de paisatge.  
15. La realització de qualsevol tipus d'actuacions destinades a millorar la qualitat de vida a les zones rurals, elaboració d'estratègies per a desenvolupar-les, així com qualsevol tipus d'activitats destinades a la modernització del sector pesquer i agroalimentari.  
16. El finançament de la construcció o explotació de les infraestructures i de la resta d'actuacions que siguen objecte de comanda.  
17. La realització de subministraments, serveis i obres complementàries o accessòries a les esmentades adés.  
18. L'arrendament i subarrendament de qualsevol tipus de béns mobles i immobles relacionats amb l'objecte social de l'empresa.  
En tot allò que calga, les activitats assenyalades més amunt podran ser executades a través dels professionals oportuns amb títol oficial.  
  
Les activitats integrants de l'objecte social podran ser portades a terme totalment o parcialment, de manera indirecta, per mitjà de la titularitat d'accions o de participacions en societats amb objecte idèntic o anàleg.  
  
Article 3. El domicili de la societat es fixa a València, avinguda de les Corts Valencianes, número 20, 2a.  
L'òrgan d'administració serà competent per a decidir la creació, supressió o trasllat de sucursals, i el canvi de domicili social dins de la mateixa població.  
La societat disposarà d'una pàgina web corporativa, www.vaersa.com, en els termes establits en la Llei de Societats de Capital.  
  
Article 4. La societat es va constituir per temps indefinit i va començar les seues operacions el dia de l'atorgament de l'escriptura de constitució.  
La societat es configura com una empresa integrada en el sector públic de la Generalitat, de conformitat amb el que estableixen els articles 2.3 i 156 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i té la consideració de mitjà propi instrumental i servei tècnic de cada un dels departaments en què s'estructura la Generalitat, les seues entitats i centres adscrits, i els poders adjudicadors que en depenen.  
  
Les comandes que es puguen conferir a la societat per part de totes les entitats esmentades anteriorment seran les previstes en l'article 4.1.n del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, i quedaran excloses del seu àmbit d'aplicació. Aquest règim determina la impossibilitat de participar en les licitacions públiques convocades per les entitats de què la societat siga mitjà propi, sense perjudici que, quan no hi concórrega cap licitador, puga encarregar-se'ls l'execució de la prestació objecte d'aquestes.  
La societat queda sotmesa a la Llei de Contractes del Sector Públic en els termes que siguen procedents d'acord amb la seua naturalesa, i el tipus i quantia dels contractes que subscriga.  
  
  
Títol II  
Capital social i accionariat  
  
Article 5. El capital social es fixa en la quantitat de catorze milions sis-cents setanta mil quatre-cents deu euros (28.342.230 euros). Es troba dividit en 244.100 accions, de classe i sèrie única, de seixanta euros i deu cèntims (60,10 euros) de valor nominal cada una d'aquestes i numerades correlativament de l'1 a la 244.100 ambdós inclusivament, totalment subscrites i desemborsades.  
  
Article 6. Les accions seran nominatives, estaran representades per títols que podran ser múltiples i figuraran en un llibre registre que portarà la societat, en què s'inscriuran les successives transferències de les accions amb la indicació del nom, cognoms, denominació o raó social, si és el cas, nacionalitat i domicili de les persones titulars successives, així com la constitució de drets reals i altres gravàmens sobres aquelles.  
  
La societat només reputarà accionista a qui s'haja inscrit en aquest llibre. Qualsevol accionista que ho sol·licite podrà examinar el llibre registre d'accions nominatives.  
Els títols de les accions expressaran totes les dades exigides per la llei i aniran firmades per un administrador, requisit que podrà complir-se per mitjà de l'acta notarial prevista en la llei especial.  
  
Article 7. L'acció confereix al seu titular legítim la condició de soci o sòcia i li atribueix com a mínim els drets següents:  
a) El de participar en el repartiment de guanys socials, i en el patrimoni resultant de la liquidació.  
b) El de subscripció preferent en l'emissió de noves accions o d'obligacions convertibles en accions.  
c) El d'assistir i votar en les juntes generals i el d'impugnar els acords socials.  
d) El d'informació.  
  
Article 8. Les restriccions contingudes en aquest article seran aplicables a qualsevol acte o contracte per mitjà del qual es transmeten les accions de l'entitat, o se'n canvie la titularitat, ja siga per actes intervius o mortis causa, a títol gratuït o onerós, incloent-hi aportacions i actes especificatius o determinatius de drets, com ara liquidacions de societats i comunitats. Igualment, s'aplicaran als actes i contractes mencionats quan tinguen per objecte quotes de propietat o participacions indivises de les accions, o drets de subscripció preferent o assignació gratuïta.  
  
No obstant això, serà lliure l'adquisició, i no s'aplicaran les previsions contingudes en aquest article, quan la transmissió s'efectue amb el consentiment exprés de tots i cada un dels socis o sòcies de l'entitat, prestat en la Junta General o fora d'aquesta.  
Quan algun accionista vulga alienar les seues accions o alguna d'aquestes estarà obligat a comunicar-ho a la societat per carta certificada amb avís de recepció, dirigida al Consell d'Administració, o per conducte notarial, on es farà constar el número i característiques d'aquelles, així com la identitat i domicili de l'adquirent i el preu i la resta de condicions de la transmissió. Si no es compleixen els requisits mencionats, l'òrgan d'administració podrà desconèixer la notificació.  
  
L'Administració farà saber el fet als altres accionistes en el termini de 15 dies perquè, en el termini de 30 dies comptats des de l'endemà de rebre la notificació, manifesten la seua voluntat de fer ús del dret d'adquisició preferent a aquestes accions que aquests estatuts li reconeixen. La notificació podrà realitzar-la l'Administració per conducte notarial, carta certificada amb avís de recepció o qualsevol altre procediment fefaent.  
En el cas que siguen diverses les persones accionistes que desitgen fer ús d'aquest dret, es repartiran entre elles les accions que es pretenguen alienar proporcionalment a aquelles que siga titular cada persona interessada. Si cap accionista exerceix el seu dret, podrà adquirir-les la societat en els supòsits i amb els requisits i condicions previstos per la Llei de Societats de Capital, en el termini d'uns altres 15 dies.  
En el cas que no desitgen adquirir-les ni les persones sòcies ni la societat, es podrà procedir lliurement a l'alienació, que s'haurà de realitzar dins del termini esmentat, i s'haurà de repetir l'oferiment.  
  
Seran lliures i no estaran subjectes a cap condició les transmissions a favor de societats del mateix grup de la transmetent.  
En tot cas, la transmissió de les accions s'haurà d'adequar a les prescripcions previstes en la legislació de patrimoni sobre alienació d'accions, i haurà de ser comunicada per escrit a la societat i anotada per aquesta en el llibre corresponent.  
  
  
Títol III  
Els òrgans i la Junta General  
  
Article 9. Els òrgans de la societat són:  
- La Junta General.  
- El Consell d'Administració.  
  
Article 10. La Junta General, vàlidament constituïda, és sobirana per a deliberar i decidir sobre tots els assumptes que afecten la societat en matèria de la seua competència i els seus acords obliguen a totes les persones sòcies.  
La Junta triarà i farà cessar lliurement i en qualsevol moment el Consell d'Administració.  
  
Article 11. La Junta General es reunirà amb caràcter ordinari, dins dels sis mesos primers de cada any, per a censurar la gestió social, aprovar si pertoca els comptes anuals de l'exercici anterior i resoldre sobre l'aplicació del resultat. I, amb caràcter extraordinari, sempre que siga convocada per l'òrgan d'administració, a iniciativa pròpia o quan ho sol·licite un nombre de socis o sòcies que representen almenys el 5 % del capital social, i en aquest cas, la Junta haurà de ser convocada per a reunir-se dins dels dos mesos següents a la data en què haguera requerit notarialment l'Administració per a convocar-la, i en l'ordre del dia s'inclouran necessàriament els assumptes que hagen sigut objecte de la sol·licitud.  
  
Article 12. La convocatòria es realitzarà per mitjà d'un anunci publicat en la pàgina web de la societat, o per comunicació individual i escrita, remesa per correu certificat o acta notarial a cada una de les persones sòcies al domicili designat a aquest efecte o que conste en la documentació de la societat. Entre la convocatòria i la data prevista per a la reunió haurà d'existir un termini mínim d'un mes.  
En la convocatòria s'expressarà la data per a la reunió en primera convocatòria i tots els assumptes que han de tractar-se i la data en què si és procedent es reunirà la Junta en segona convocatòria. Entre ambdós haurà d'haver-hi almenys un termini de 24 hores.  
La Junta s'entendrà convocada i quedarà vàlidament constituïda per a tractar de qualsevol assumpte sempre que estiga present tot el capital desemborsat i els assistents accepten, per unanimitat, la realització de la Junta.  
  
Article 13. A part del supòsit de junta universal, quedarà vàlidament constituïda en primera convocatòria quan les persones accionistes presents o representades posseïsquen almenys el 25 % del capital subscrit amb dret de vot, i en segona siga quin siga el capital que hi concorre.  
  
Perquè la Junta General ordinària o extraordinària puga acordar vàlidament l'emissió d'obligacions, l'augment o la disminució del capital, la transformació, fusió o escissió de la societat, i en general qualsevol modificació dels estatuts socials, serà necessària, en primera convocatòria la concurrència d'accionistes presents o representats que posseïsquen, almenys el 50 % del capital subscrit amb dret de vot, i, en segona convocatòria, serà suficient la concurrència del 25 % d'aquest capital. Cada acció donarà dret a un vot.  
Els acords de la Junta es prendran per majoria. No obstant això, quan concórreguen accionistes que representen més del 25 % del capital subscrit amb dret de vot, i menys del 50 % d'aquest capital, els acords a què es refereix el paràgraf anterior només es podran adoptar vàlidament amb el vot favorable del dos terços del capital present o representat en la Junta.  
  
Article 14. Presidirà les juntes la persona que ocupe la Presidència del Consell d'Administració, i en cas d'absència o impossibilitat, la persona que exercisca la Vicepresidència.  
La persona que ocupe la Presidència de la Junta dirigirà les deliberacions, i concedirà la paraula, en primer lloc, a les persones que l'hagen sol·licitada per escrit, i després, a les persones que la demanen verbalment en la reunió, i sempre per ordre rigorós de petició dins d'aquesta preferència.  
L'acta de la Junta serà redactada per qui actue de secretari o secretària, amb el vistiplau del president o presidenta, i serà aprovada per qualsevol dels procediments que reconeix la llei.  
Els certificats els expedirà el secretari o secretària, amb el vistiplau del president o presidenta.  
  
  
Títol IV  
De l'administració  
  
Article 15. L'administració de la societat es confiarà al Consell d'Administració.  
  
Article 16. El Consell d'Administració estarà integrat per set consellers o conselleres com a mínim i 15 com a màxim.  
No podran ocupar ni exercir càrrecs en aquesta societat les persones compreses en algunes de les prohibicions, incapacitats o incompatibilitats establides per les disposicions legals vigents, en la mesura i condicions que s'hi fixen.  
La duració del càrrec de conseller o consellera serà per cinc anys.  
Per a ser designat conseller o consellera, s'ha de ser persona física, i no caldrà ser accionista.  
  
Article 17. El Consell designarà d'entre el seus membres un president o presidenta, un vicepresident o vicepresidenta primer, un vicepresident o vicepresidenta segon, un secretari o secretària i un vicesecretari o vicesecretària, sempre que els nomenaments no hagen sigut realitzats per la Junta General.  
El Consell realitzarà la sessió quan ho dispose el president o presidenta, qui així mateix haurà de convocar-la quan li ho sol·liciten dos o més membres del Consell.  
Tot conseller o consellera podrà fer-se representar per un altre o altra. La representació es conferirà per escrit, per mitjà d'una carta dirigida al president o presidenta.  
El Consell d'Administració quedarà vàlidament constituït quan concórreguen a la reunió, presents i representats, la meitat més un dels seus components, i si és nombre imparell, la majoria dels consellers o conselleres.  
Seran vàlids els acords del Consell d'Administració decidits per videoconferència o per conferència telefònica múltiple sempre que cap dels consellers s'opose a aquest procediment, dispose dels mitjans necessaris per a això, i es reconeguen recíprocament, cosa que s'haurà d'expressar en l'acta del Consell i en el certificat que d'aquests acords s'expedisca. En aquest cas, la sessió del Consell d'Administració es considerarà única i realitzada al lloc del domicili social. Igualment, serà vàlida la reunió del Consell d'Administració per escrit i sense sessió, sempre que cap conseller s'opose a aquest procediment. En tot cas, el consells realitzats per videoconferència o per conferencia telefònica múltiple o per escrit seran, en tot cas, excepcionals i motivats, per raons d'urgència i amb un únic punt de l'ordre del dia.  
  
Els acords s'adoptaran per majoria absoluta del consellers o conselleres concurrents a la sessió. El president o presidenta dirigirà les deliberacions, permetent a cada un expressar la seua opinió. En cas d'empat en les deliberacions, serà diriment el vot del president o presidenta.  
  
Les discussions i acords del Consell es portaran a un llibre d'actes, que seran firmades pel president o presidenta i el secretari o secretària.  
  
El Consell podrà delegar permanentment les seues facultats, encara que naturalment només les que siguen delegables, en un o més consellers o conselleres delegats, que actuaran mancomunadament o solidàriament, segons els termes del seu nomenament, i ho farà constar en una escriptura pública que haurà d'inscriure's en el Registre Mercantil.  
  
Article 18. Correspon al president o presidenta:  
a) Exercir la representació de l'òrgan.  
b) Disposar la convocatòria de les sessions ordinàries i extraordinàries i la fixació de l'ordre del dia, tenint en compte, si pertoca, les peticions dels altres membres formulades amb la suficient antelació.  
  
c) Presidir les sessions, moderar el desenvolupament del debats i suspendre'ls per causes justificades.  
d) Dirimir amb el seu vot els empats, a l'efecte d'adoptar acords.  
e) Coordinar els treballs de les comissions.  
f) Visar les actes i certificats dels acords de l'òrgan.  
g) Exercir totes les altres funcions que siguen inherents a la seua condició de president o presidenta de l'òrgan.  
En casos de vacant, absència, malaltia, o una altra causa legal, el president o presidenta serà substituït pel vicepresident o vicepresidenta que corresponga, i a falta d'això, pel membre de l'òrgan col·legial de major antiguitat i edat, per aquest ordre, d'entre els seus components.  
  
  
Article 19. Correspon al secretari o secretària:  
a) Efectuar la convocatòria de les sessions de l'òrgan per ordre de president o presidenta, així com les citacions als membres d'aquest.  
b) Rebre els actes de comunicació dels membres amb l'òrgan i, per tant, les notificacions, peticions de dades, rectificacions o qualsevol altra classe d'escrits dels quals haja de prendre coneixement.  
c) Preparar el despatx dels assumptes, redactar i autoritzar les actes de les sessions.  
d) Expedir certificats de les consultes, dictàmens i acords aprovats.  
  
e) Totes les altres funcions que siguen inherents a la seua condició de secretari o secretària.  
En casos de vacant, absència, malaltia, o una altra causa legal, el secretari o secretària serà substituït pel vicesecretari o vicesecretària, i a falta d'això, pel membre de l'òrgan col·legiat de menor antiguitat i edat, per aquest ordre, d'entre els seus components.  
  
Article 20. Correspon als membres del Consell d'Administració:  
  
a) Rebre, amb una antelació mínima de 48 hores, la convocatòria que conté l'ordre del dia de les reunions. La informació sobre els temes que figuren en l'ordre del dia estarà a disposició dels membres en el mateix termini.  
b) Participar en els debats de les sessions.  
c) Exercir el seu dret al vot i formular el seu vot particular, així com expressar el sentit del seu vot i els motius que el justifiquen.  
d) Formular precs i preguntes.  
e) Obtindre la informació necessària per a complir les funcions assignades. Per a això cada membre, a títol individual, té accés incondicionat i il·limitat als locals, béns, elements, documents, i a sol·licitar informació al personal empleat de la societat. En tot cas, i amb l'únic objectiu de no entorpir el funcionament normal dels serveis de la societat, aquest accés es realitzarà en horari d'oficina, per escrit, davant de la Direcció General amb almenys 24 hores d'antelació, llevat de raons d'urgència, en què podrà realitzar-se per qualsevol mitjà que deixe constància de la sol·licitud i sense restricció d'horari, i serà motivació suficient la referencia a aquest article. La Direcció General estarà obligada a posar a disposició del membre del Consell una persona empleada per a atendre i facilitar les sol·licituds de documentació i accés que aquest requerisca.  
f) Totes les altres funcions que siguen inherents a la seua condició.  
  
Article 21. De la direcció  
El Consell d'Administració podrà designar com a personal de la societat un director o directora general i un subdirector o subdirectora.  
Aquest personal tindrà la condició de personal laboral d'alta direcció, i subscriurà a aquest efecte contractes d'alta direcció.  
El Consell d'Administració, preservant-se les facultats necessàries per a garantir el govern de l'entitat, assignarà al director o directora general i al subdirector o subdirectora, en els seus respectius àmbits funcionals, l'exercici permanent i efectiu d'aquelles facultats que estimen procedents, excepte aquelles que siguen indelegables, així com les facultats executives corresponents, dins dels límits i d'acord amb les directrius assenyalades pel mateix òrgan d'administració.  
  
El director o directora general i el subdirector o subdirectora estaran subjectes al règim previst en l'article 19 del Decret Llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, i a les limitacions i autoritzacions previstes en les lleis anuals de pressupostos.  
  
  
  
Títol V  
Dels comptes anuals  
  
Article 22. Els exercicis socials coincidiran amb els anys naturals i conclouen el 31 de desembre.  
  
Article 23. Dins dels tres primers mesos de cada any, l'òrgan d'administració, amb els assessoraments tècnics i comptables que necessite, per compte de la societat, formularà els comptes anuals, l'informe de gestió i la proposta d'aplicació del resultat.  
Els comtes anuals i la proposta d'aplicació de resultat, de l'exercici anterior, hauran de ser aprovats per la Junta General dins del primer semestre de l'any següent.  
  
Article 24. L'òrgan d'administració presentarà al Registre Mercantil, i perquè quede depositat en el termini d'un mes des de la realització de la Junta, un certificat dels acords de la Junta General d'aprovació dels comptes anuals, d'aplicació de resultat, així com un exemplar de cada uns d'aquests comptes, amb un informe de gestió i un altre informe d'auditoria quan la societat estiga obligada a això o s'haja practicat a petició de la minoria.  
  
Article 25. Els comptes anuals i l'informe de gestió hauran de ser revisats per auditors de comptes quan en la societat concórreguen els requisits exigits per la llei.  
Encara que no es donen aquests requisits, els accionistes que representen almenys el 5 % del capital podran sol·licitar del registrador mercantil del domicili social que, amb càrrec a la societat, nomene un auditor de comptes perquè efectue la revisió dels comptes anuals.  
  
Article 26. La Junta General resoldrà sobre l'aplicació del resultat de l'exercici.  
En tot cas una xifra igual al 10 % del benefici es destinarà a la reserva legal fins que aquesta arribe almenys al 20 % del capital social.  
  
La reserva legal, mentre no supere el límit indicat, només podrà destinar-se a la compensació de pèrdues en el cas que no existisquen altres reserves disponibles suficients a aquest fi.  
Només podran repartir-se dividends amb càrrec al benefici de l'exercici o a reserva de lliure disposició, sempre que el valor del patrimoni net comptable no siga, o, com a conseqüència del repartiment, no resulte ser inferior a la xifra del capital social. Si hi ha pèrdues d'exercicis anteriors que facen que aquest valor del patrimoni net de la societat siga inferior a la xifra del capital social.  
No es podran distribuir beneficis fins que hagen sigut amortitzades les despeses d'investigació i desenvolupament i el fons de comerç quan haja sigut adquirit a títol onerós. La distribució de dividends a les persones accionistes es realitzarà en proporció al capital que hagen desemborsat.  
  
Article 27. En tot el que no preveuen aquests estatuts s'aplicaran les disposicions de la Llei de Societats de Capital, de la legislació del Registre Mercantil i qualsevol altra que corresponga per la naturalesa jurídica dels socis.  
  
València, 28 d'abril de 2016.- El director general: Vicent Garcia i Llorens.